IND ทะยาน 3 วัน บวก 34% เก็งรับงานใหม่ หนุนแบ็คล็อก ดันรายได้ปีนี้โต 25%
IND ทะยาน 3 วัน บวก 34% เก็งรับงานใหม่ต่อเนื่อง เพิ่มแบ็คล็อกหลังจากปัจจุบันมีอยู่ 2.17 พันลบ. ช่วยดันรายได้ปีนี้โตไม่ต่ำกว่า 20-25%
IND บวก 3 วันทะยาน 33% เก็งรับงานใหม่ต่อเนื่อง เพิ่มแบ็คล็อกหลังจากปัจจุบันมีอยู่ 2.17 พันลบ. ช่วยดันรายได้ปีนี้โตไม่ต่ำกว่า 20-25%
19 เม.ย. 2565

ผู้สื่อข่าวรายงานว่าวันนี้ (19 เม.ย. 2565) ราคาหุ้นบริษัท อินเด็กซ์ อินเตอร์เนชั่นแนล กรุ๊ป จำกัด (มหาชน) หรือ IND ณ เวลา 10:58 น. อยู่ที่ระดับ 2.62 บาท เพิ่มขึ้น 0.26 บาท หรือ 11.02% โดยทำจุดสูงสุดที่ 2.80 บาท และทำจุดต่ำสุดที่ 2.36 บาท ด้วยมูลค่าการซื้อขาย 301.88 ล้านบาท

โดยราคาหุ้น IND ทยานขึ้นร้อนแรงต่อเนื่อง 3 วันทำการไป 33.67% หลังจากทางบริษัทฯ มีข่าวดีคาดว่าจะได้รับงานใหม่เข้ามาอย่างต่อเนื่องเพื่อเติมเต็มแบ็คล็อก สะท้อนจากก่อนหน้า นายรัฐวิชญ์ ณ ลำพูน ผู้ช่วยประธานเจ้าหน้าที่บริหาร IND เปิดเผยว่า แนวโน้มธุรกิจของบริษัทฯ ในช่วงที่เหลือปีนี้ ยังคงประเมินเป็นขาขึ้นได้ต่อเนื่อง โดยปัจจัยสนับสนุนที่สำคัญจากการลงทุนของทุกภาคส่วนที่เกี่ยวข้อง ทั้งจากงานโครงการของภาครัฐ รัฐวิสาหกิจ และเอกชน เปิดให้ประมูลต่อเนื่อง ทำให้บริษัทฯ มีโอกาสได้รับงานใหม่ๆเพิ่มเติม ซึ่งจะช่วยเพิ่มความน่าเชื่อมั่น และสร้างเสถียรภาพให้องค์กรมีความมั่นคงในระยะยาว รวมถึงเพิ่มศักยภาพที่สำคัญจะช่วยสนับสนุนให้ฐานรายได้และกำไรในอนาคตเติบโตได้อย่างมั่นคง
“โดยทุกๆ ครั้งที่บริษัทฯ ได้รับงานใหม่ๆ ถือเป็นก้าวสำคัญในการขับเคลื่อนองค์กรให้เติบโตมากยิ่งขึ้น และเป็นข้อพิสูจน์ได้ว่า IND มีศักยภาพในการบริหารจัดการและมีประสบการณ์ในธุรกิจที่ดำเนินการอยู่ ทำให้บริษัทฯ เชื่อว่าผลการดำเนินงานในปีนี้จะมีอัตราการเติบโตไม่ต่ำกว่า 20-25% ตามเป้าที่ตั้งไว้ เนื่องจาก จะทยอยรับรู้รายได้จากงานในมือ (Backlog) ที่ปัจจุบันมีอยู่ประมาณ 2,175.94 ล้านบาท และบริษัทฯ ยังคงเข้าร่วมประมูลโครงการใหม่ๆ อย่างต่อเนื่อง เพื่อผลักดันให้ธุรกิจของบริษัทฯ เติบโตและสร้างผลตอบแทนที่ดีให้กับผู้ถือหุ้นได้อย่างสม่ำเสมอ” นายรัฐวิชญ์ กล่าว